Πραγματοποιείται από τις 20:00 η συγκέντρωση υπό τον τίτλο - σύνθημα "Παραιτηθείτε" στο Σύνταγμα. Και ενώ η ΝΔ παίρνει επισήμως αποστάσεις, οι διοργανωτές βρήκαν έναν "απρόσμενο" σύμμαχο. Ας δούμε όμως πρώτα, το κάλεσμα τους.

ADVERTISING

"Όλοι οι πολίτες οι οποίοι ανήκουμε στο δημοκρατικό τόξο δεν ανεχόμαστε άλλο αυτό το εθνικολαϊκιστικό μόρφωμα της αριστερο-δεξιάς συγκυβέρνησης ΣΥΡΙΖΑ-ΑΝΕΛ" γράφουν οι διοργανωτές στο κάλεσμα που απηύθυναν μέσω διαδικτύου, κυρίως μέσα από το Facebook και το Twitter.

Μεταξύ άλλων αναφέρουν:

"-Ζητάμε αλλαγή πολιτικής τώρα.

-Ζητάμε επιτέλους σοβαρή συνεννόηση χωρίς προβοκατόρικη δήθεν εχθρική συμπεριφορά απέναντι στην υπόλοιπη Ευρώπη για το κοινό τους στο εσωτερικό, αλλά και χωρίς τις άκριτα "τυφλές" υπογραφές σε ό,τι γράφουν τα Μνημόνια πίσω από τις κλειστές τους πόρτες στις Βρυξέλλες, προκειμένου κάποιοι να κρατήσουν τις καρέκλες τους -και τους παχυλούς τους μισθούς- ώστε να συνεχίσουν να διορίζουν τα "Δικά τους Παιδιά" για να εξασφαλίσουν το πολιτικό τους μέλλον.

-Ζητάμε δραστικές περικοπές δαπανών παντού, να μπει ένα τέλος στο σπάταλο κράτος, με ουσιαστική αξιολόγηση στον Δημόσιο Τομέα και με απομάκρυνση τυχόν αργόμισθων και ατόμων που διορίστηκαν με πλαστά πτυχία ή εντελώς ελλιπή προσόντα.

-Ζητάμε διαύγεια και αξιοκρατία και όχι "βόλεμα" του Κομματικού Στρατού της Συγκυβέρνησης των ΣΥΡΙΖΑΝΕΛ.

-Ζητάμε άμεσα μεταρρυθμίσεις σε όλους τους τομείς της καθημερινής μας ζωής. Ουσιαστικά ισοδύναμα που θα οδηγήσουν στη δραστική μείωση ΦΠΑ και των νέων έμμεσων και άμεσων φόρων τους οποίους επιβαρυνόμαστε όλοι μας καθαρά λόγω της απίστευτης ανευθυνότητας των κυβερνώντων.

-Λέμε " Όχι " στην δημιουργία ψεύτικων εχθρών στο εξωτερικό και στο εσωτερικό της χώρας.

-Λέμε " Όχι " στον άκρατο λαϊκισμό, την χειραγώγηση των Μέσων Μαζικής Ενημέρωσης και τον ταξικό και ιδεολογικό στιγματισμό συμπολιτών μας από τους πολιτικούς που μας παρουσιάστηκαν δήθεν ως "Καθαροί" και "Άφθαρτοι" όντες τελικά πολύ χειρότεροι από όλους ανεξαιρέτως τους προηγούμενους.

-Η θέση της χώρας μας στην Ευρωζώνη είναι αδιαπραγμάτευτη και η Οικονομία μας πρέπει επιτέλους να βρεθεί σε συνθήκες ανάπτυξης.

-Βρισκόμαστε σε έναν μοιραίο δρόμο από τον οποίο αν δεν φροντίσουμε να βγούμε αμέσως, στην χώρα μας θα δούμε πολύ σύντομα τις εικόνες εξαθλίωσης που βλέπουμε τώρα στην Βενεζουέλα.

-Ήρθε η ώρα όλοι οι Έλληνες να ενωθούμε κατά του Παλαιοκομματισμού ο οποίος μας έφερε σε αυτή την τραγική οικονομική κατάσταση και όμως, με την ανιστόρητη και ανεκδιήγητη συγκυβέρνηση ΣΥΡΙΖΑ-ΑΝΕΛ ζει και βασιλεύει ισχυρότερος από ποτέ".

Και το μήνυμα προς την κυβέρνηση είναι: "Όχι κύριε Πρωθυπουργέ, δεν υπάρχει "Νομιμοποίηση" της Πολιτικής σας όπως ανερυθρίαστα δηλώσατε δημοσίως πρόσφατα επειδή "Δεν υπάρχει κόσμος στους δρόμους". Υπάρχουμε ΟΛΟΙ ΕΜΕΙΣ ΚΑΙ ΘΑ ΜΑΣ ΔΕΙΤΕ".

Το τελευταίο διάστημα λοιπόν έχει γίνει αρκετός λόγος για το ποιοι είναι πίσω από την όλη κινητοποίηση, με τα κόμματα να ξεκαθαρίζουν πως δεν έχουν άμεση σχέση.

Η αξιωματική αντιπολίτευση διευκρινίζει ότι δεν συμμετέχει στη διοργάνωση, σημειώνει όμως, ότι είναι αυτονόητο το δικαίωμα των πολιτών να εκφράζουν τις απόψεις τους με δημοκρατικό τρόπο. Και παράλληλα χαρακτηρίζει ως "απαράδεκτες τις επιθέσεις που δέχονται όσοι πρωτοστατούν στη διοργάνωση της αυριανής συγκέντρωσης".

Οι διοργανωτές και ο Αρκάς

Ανάμεσα στους διοργανωτές είναι ο Στάθης Στάικος (Iskár-Azif) που δηλώνει "Anti-Syriza Fighter" στο Facebook, η Ελισάβετ Ζητουνιάτη, ο Αλφρέντο Σαλτιέλ πρόεδρος του ελληνικού παραρτήματος του Ευρωπαϊκού Φεντεραλιστικού Κόμματος και υποψήφιος της Δράσης στις ευρωεκλογές, ο ευρωβουλευτής με την Ελιά - μέλος της Κεντρικής Επιτροπής του ΠΑΣΟΚ και δικηγόρος Πέτρος Κωστούλας, η πρώην υποψήφια της ΝΔ στη Β' Πειραιά Ελένη Κριτσιδήμα, η Μαρία Μπινιάκου της ΟΝΝΕΔ, το μέλος της ΚΕ του ΠΑΣΟΚ Μάνος Επιτροπάκης, ο Πέτρος Τατσόπουλος, το στέλεχος της ΝΔ Γιάννης Χουντής, ο Θανάσης Χειμωνάς, η Έλλη Παπαγγελή αλλά και ο Γιώργος Τσουκαλαδάκης που έχει γίνει γνωστός ως "mr κολλαγόνο".

Οι παραπάνω λοιπόν βρήκαν μια απρόσμενη στήριξη από τον σκιτσογράφο Αρκά, ο οποίος στην επίσημη σελίδα του στο Facebook ARKAS -The Original Page, ανάρτησε τρία σκίτσα του υπέρ της κινητοποίησης των Παραιτηθείτε.

Ομολογουμένως τα σκίτσα δεν προσομοιάζουν με τα παλαιότερα του Αρκά, ο οποίος έχει επιλέξει πλέον το πολιτικό σχόλιο, ωστόσο δεν πράττει με το ίδιο χιούμορ με το οποίο μας είχε συνηθίσει.

Αντιθέτως, εδώ έχουμε μια στρατευμένη κίνηση που θυμίζει... Λαζόπουλο από την απέναντι πλευρά. Και στην περίπτωση του Λάκη Λαζόπουλου, η στράτευση έφερε πτώση του χιούμορ (και της αντικειμενικότητας φυσικά).